|  |  |
| --- | --- |
| Numri i lëndës: | 2019:192089 |
| Datë: | 30.01.2020 |
| Numri i dokumentit:  | 00795385 |

**P.nr. 799/19**

**NË EMËR TË POPULLIT**

**GJYKATA THEMELORE NË PEJË – DEPARTAMENTI I PËRGJITHSHEM**, sipas Gjyqtarit të vetëm gjykues Shaqë Curri, me pjesëmarrjen e bashkëpunëtores profesionale Selvane Bukleta, në çështjen penale kundër të pandehurit B H nga P, i akuzuar për veprën penale posedim i paautorizuar i narkotikeve, substancave psikotrope , ose analoge nga neni 269 par. 1 te KPRK-së, sipas aktakuzës së PP/II. nr.69/19, të dt.09.09.2019, pas mbajtjes së shqyrtimit fillestar, të dt.27.01.2020, në praninë e Prokurorit të Shtetit, Astrit Gashi, të pandehurit B H, mbrojtësit së tij av. Adem Nikqi sipas detyrës zyrtare, në të njëjtën ditë bie dhe shpall publikisht, ndërsa me dt.30.01.2020, përpiloi këtë:

**A K T GJ Y K I M**

**I pandehuri:**

**B H,** i biri i N dhe nënës SH, e gjinisë GJ,i identifikuar në bazë të letërnjoftimit nr... i lindur me .., në P ku edhe banon, rr.”..” nr..., i pa martuar, ka të kryer shkollën e mesme, me profesion i papunë, i gjendjes së dobët ekonomike, posedon tel.nr. ..., shqiptar, Shtetas i Republikës së Kosovës, mbrohet në liri.

**ËSHTË FAJTOR**

**Sepse,**

* Me dt. 03.07.2019 rreth orës 13:10 min, ne parkun e madhe te qytetit “K” P, pa autorizim posedon substancë narkotike te llojit marihuanë me peshë bruto:1.2 gram, ne atë mënyrë që, gjatë patrullimit nga ana e policisë në atë zonë, këta te fundit vërejnë dy persona, këtu te pandehurin B dhe dëshmitarin A K, me çrast i pandehuri me te vërejtur hetuesit policor hedh diçka ne tokë, veprim ky i cili vërehet nga policia, të cilët konfiskojnë substancën narkotike e cila pas ekzaminimit ka rezultuar të jetë substancë narkotike e llojit marihuanë.
* -Me çka ka kryer vepër penale posedim i paautorizuar i narkotikeve, substancave psikotrope , ose analoge nga neni 269 par. 1 te KPRK-së.

Andaj gjykata në aplikim të në nenin 7, 38,39, 40, 43, 46, 47,48, 49, 69, 70, 71 nenit 269 par.1 te KPRK-së dhe nenit 365 të KPPRK-së, të pandehurit i shqipton:

**DËNIM ME GJOBË DHE DËNIM ME KUSHT**

Ashtu që të pandehurit të lartcekur i përcaktohet

* I. **DËNIM ME GJOBË** në shumë prej 500 (pesëqind) euro, të cilin dënim obligohet që ta paguajë më se largu në afat prej 6(gjashtë) muaj, pas plotfuqishmërisë se aktgjykimit dhe
* II. **DËNIM ME KUSHT** duke ia shqiptuar **dënimin me burgim** në kohëzgjatje prej **1 (një) viti**, të cilin dënim i pandehuri nuk do ta mbaj nëse në afat prej **1 (një) viti**, nuk do të kryej vepër tjetër penale.

Nëse i pandehuri nuk e paguan dënimin me gjobë të cekur si më lartë brenda afatit të caktuar, atëherë dënimi me gjobë do ti shndërrohet në dënim me burg, ku një ditë burg do ti llogaritet 20 euro.

I pandehuri obligohet në pagimin shpenzimeve gjyqësore në shumen prej **100 (njëqind) euro** dhe te paushallit gjyqësor ne shumen **prej 20 (njëzet) euro**, në afat prej 30 ditësh, pas plotfuqishmërisë së këtij aktgjykimi.

I pandehuri obligohet që të paguajë taksën për programin e kompensimit të viktimave të krimit, në shumë prej **30 (tridhjetë) euro**, në afat prej 30 ditësh pas plotfuqishmërisë së këtij aktgjykimi.

Ndaj të pandehurit në kuptim të nenit 269 par.3 të KPRK-së,

**KONFISKOHET**- narkotikun e llojit M.. me sasi prej 1.2 gram.

**A r s y e t im**

Prokuroria Themelore në Pejë-Departamenti i Përgjithshëm, ka ngrit aktakuzë PP/II.nr. 69/19, të dt. 09.09.2019, kundër të pandehurit B H për shkak të veprës penale posedim i paautorizuar i narkotikeve, substancave psikotrope , ose analoge nga neni 269 par. 1 te KPRK-së.

Konform nenit 245 të KPP-së me dt. 27.01.2020, është mbajtur seanca e shqyrtimit fillestar ku ishin prezent prokurori i shteti Astrit Gashi, i pandehuri B H, dhe mbrojtësi i tij av. Adem Nikqi sipas detyrës zyrtare

Gjykata konform dispozitave te nenit 246 par. 1, të KPP-së, e ka udhëzuar të pandehurin me të drejtat e tij, ku në këtë rast i pandehuri deklaroi se i ka kuptuar këto të drejta.

Pas leximit të aktakuzës, nga Prokurori i Shtetit, gjyqtari i vetëm gjykues, pasi që është bindur se i pandehuri e ka kuptuar aktakuzën, i ka dhënë mundësi të pandehurit qe të deklarohet për pranimin ose mospranimin e fajësisë, duke e njoftuar për rëndësinë dhe pasojat e pranimit të fajësisë.

I pandehuri e ka pranuar fajësinë për veprën penale e cila i vihet në barrë ka shprehur pendimin për veprën e kryer dhe ka shtuar se nga ajo kohë me nuk posedon dhe nuk përdorë substanca të tilla.

Mbrojtësi i te pandehurit lidhur me pranimin e fajësisë ka deklaruar se pajtohet me pranimin e fajësisë nga ana e të mbrojturit të tij, gjithashtu shton se kërkon nga gjykata që të merr parasysh pranimin dhe pendimin e sinqertë të mbrojturit të tij para policisë, prokurorisë, dhe gjykatës, si dhe qasjen bashkëpunuese të tij gjithashtu duke konsideruar edhe rrethanat tjera ekonomike të të mbrojturit të tij, i propozon gjykatës që gjatë marrjes së vendimit përfundimtar të shqiptoj dënim sa më të butë dhe ne pajtim me dispozitat ligjore.

Gjyqtari i vetëm gjykues, ka marrë mendimin nga Prokurori i Shtetit, ku prokurori i shtetit deklaroj se pajtohet me pranimin e fajësisë nga ana e të pandehurit nga se shihet së është i vullnetshëm dhe në përputhje me shkresat e lëndës.

Gjyqtari i vetëm gjykues, është i bindur, se pranimi i fajësisë nga ana e të pandehurit është bërë konform dispozitave të nenit 246 dhe 248 par 1 të KPP-së, pasi qe i pandehuri e kupton natyrën dhe pasojat e pranimit të fajit, pranimi i fajit mbështetet në faktet e çështjes dhe provat në të cilat edhe mbështet aktakuza siç janë: raporti i policit Agim Nikqi i përpiluar me dt.03.07.2019, nën nr. te rastit 2019-DHTN-432, intervista e te dyshuarit B H e dhënë pranë DHTN-Pejë me dt.03.07.2019, deklarata e dëshmitarit A K e dhënë pran DHTN-Pejë me dt.03.07.2019, lista e dëshmive nen nr. te rastit 2019-DHTN-432 e dt.03.07.2019 ne te cilën substanca narkotike e konfiskuar është evidentuar si D#1,raporti i analizës se narkotikëve, i kryer nga DHTN-njësiti për hetimin e trafikimit me narkotik- Pejë nen nr. te rastit 2019-DHTN-432 i dt.08.07.2019,dëftesa mbi konfiskimin e substancës narkotike nga i pandehuri nën nr. te rastit 2019-DHTN-432 e dt.03.07.2019, fotografit si dhe shkresat e lendes, pastaj aktakuza nuk përmban asnjë shkelje të qartë ligjore, ose gabim faktik, prandaj gjykata konform nenit 248 par 4 të KPP-së , ka pranuar pranimin e fajësisë nga i pandehuri.

Me provat e ofruara, si dhe pranimin e fajësisë nga ana e të pandehurit është vërtetuar gjendja faktike si në dispozitiv te aktgjykimit. Nga gjendja e vërtetuar faktike si është përshkruar në dispozitiv të aktakuzës, pa dyshim rrjedh se në veprimet e të pandehurit B H, qëndrojnë të gjitha elementet e veprës penale, posedim i paautorizuar i narkotikeve, substancave psikotrope , ose analoge nga neni 269 par. 1 te KPRK-së.

Gjykata nuk gjeti rrethana që përjashtojnë ndjekjen penale apo përgjegjësinë penale të pandehurit dhe i njëjti është penalisht përgjegjës. Sa i parket fajësisë i pandehuri ishte i vetëdijshëm për veprën e kryer dhe atë e ka kryer me dashje.

Duke vendosur lidhur me llojin dhe lartësinë e dënimit, gjykata i ka vlerësuar të gjitha rrethanat lehtësuese dhe rënduese në kuptim të nenit 69 par.1 të KPRK-së. Kështu si rrethana lehtësuese për të pandehurin, gjykata mori sjelljen korrekte në gjykatë, pranimin e fajësisë, pendimin për veprën e kryer dhe premtimin se ne te ardhmen nuk do te kryej vepra tjera penale, ndërsa rrethana renduese për të pandehuri gjykata mori faktin se i njëjti edhe me parë ka qenë i dënuar për vepër penale të natyrës së njëjtë me aktgjykimin P.nr. 260/18 të kësaj gjykate.

Sipas bindjes së gjyqtarit, dënimi i shqiptuar, duke i marrë për bazë rrethanat e përmendura më lartë, është dënim i drejtë, në harmoni me peshën e veprës penale dhe shkallën e përgjegjësisë së të pandehurit. Gjyqtari i vetëm gjykues, gjithashtu ka konstatuar se me këto dënime mund të arrihet edhe qëllimi i dënimit, nga neni 38 i KPRK, i cili konsiston në parandalimin e të pandehurit nga kryerja e veprave penale në të ardhmen dhe të bëjë rehabilitimin e tij; të parandalojë personat e tjerë nga kryerja e veprave penale dhe të shprehë gjykimin shoqëror për veprën penale, ngritjen e moralit dhe forcimin e detyrimit për respektimin e ligjit.

Duke u bazuar ne nenin 450 par. 1 dhe 2 nën par. 2.6 dhe 2.7 të KPP-se, gjykata ka përcaktuar shpenzimet gjyqësore me shumën prej 100 euro dhe paushallin gjyqësor në shumë prej 20 euro, duke u bazuar ne shpenzimet qe janë shkaktuar nga fillimi i kësaj procedure e deri ne përfundimin e saj.

Konform nenit 39 par.1, 2, 3, nënpar.3.1, të ligjit për kompensimin e viktimave të krimit, e obligoi në pagesën e taksë, si në dispozitiv të këtij aktgjykimi.

Konform nenit 269 par.3 te KPRK-së gjykata ka konfiskuar narkotikun e llojit marihuan me sasi prej 1.2 gram.

Nga arsyet e cekura më lartë konform nenit 365 të KPP-së, është vendosur si në dispozitiv të këtij aktgjykimi, ndërsa konform nenit 370 të KPP-së, gjykata përpiloj këtë aktgjykim.

**GJYKATA THEMELORE NË PEJË-DEPARTAMENTI I PËRGJITHSHËM**

 **P.nr.799/19 dt. 30.01.2020**

**Bashkëpunëtore profesionale GJ Y Q T A R I**

Selvane Bukleta Shaqë Curri

**KËSHILLA JURIDIKE:**

Kundër këtij aktgjykimi është e lejuar

ankesa në afat prej 15 ditësh, nga dita

e marrjes, Gjykatës së Apelit në Prishtinë,

e nëpërmjet të kësaj gjykate